РЕГЛАМЕНТ (ЕО) № 776/2009 НА КОМИСИЯТА
от 26 август 2009 година
за изменение на Регламент (ЕО) № 924/2008 за определяне на количествените ограничения за износ на извънквотна захар и изоглюкоза до края на 2008/2009 пазарна година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 61, първа алинея, буква г) във връзка с член 4 от него,
като има предвид, че:
(1)
Съгласно член 61, първа алинея, буква г) от Регламент (ЕО) № 1234/2007 количеството захар, произведено през дадена пазарна година в превишение на квотата, посочена в член 56 от същия регламент, може да бъде изнесено само в рамките на количествените ограничения, които следва да бъдат определени.
(2)
Подробните правила за извършване на извънквотен износ, по-специално по отношение на издаването на лицензии за износ, са определени в Регламент (ЕО) № 951/2006 на Комисията от 30 юни 2006 г. за определяне на подробни правила за прилагането на Регламент (ЕО) № 318/2006 на Съвета по отношение на търговията с трети страни в сектора на захарта (2). Количествените ограничения обаче следва да се определят за пазарна година в зависимост от възможностите на износните пазари.
(3)
В Регламент (ЕО) № 924/2008 на Комисията (3) количественото ограничение за износ на извънквотна захар за 2008/2009 пазарна година е определено на 650 000 тона. Подадените заявления за лицензии за износ на извънквотна захар достигнаха количеството, предвидено в горепосочения регламент.
(4)
Фактът, че определеното количествено ограничение бе достигнато три месеца преди края на 2008/2009 пазарна година показва значителния интерес за износ на извънквотна захар от производителите на захар от Общността. С оглед на това производителите на захар от Общността да могат да продължат да снабдяват своите установени традиционни пазари, както и да се възползват от новите пазарни възможности, е целесъобразно да се увеличи количественото ограничение, определено за износа на извънквотна захар за 2008/2009 пазарна година. Въз основа на подадените досега заявления и предвид нуждата от удължаване на три месеца на срока на валидност на лицензиите за износ може да се оцени, че едно увеличение с 300 000 тона би било достатъчно, за да се позволи непрекъснат търговски поток при износа на извънквотна захар от Общността.
(5)
Съгласно член 8а от Регламент (ЕО) № 951/2006 лицензиите за износ, издадени за износ на извънквотна захар, са валидни от деня на издаване до 30 септември на пазарната година, за която е издадена лицензията. Такова ограничение обаче ще доведе до сериозни затруднения за износителите и ненужно прекъсване на търговията със захар към края на пазарната година. Следователно е целесъобразно да се позволи извършването на износ след 30 септември 2009 г., като срокът на валидност на лицензиите за износ се определи на три месеца.
(6)
Поради това Регламент (ЕО) № 924/2008 следва да бъде съответно изменен.
(7)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 924/2008 се изменя, както следва:
1.
В член 1 параграф 1 се заменя със следния текст:
„1. За 2008/2009 пазарна година, считано от 1 октомври 2008 г. до 30 септември 2009 г., количественото ограничение, посочено в член 61, първа алинея, буква г) от Регламент (ЕО) № 1234/2007, е 950 000 тона за износа без възстановявания на извънквотна бяла захар с код по КН 1701 99.“
2.
Добавя се следният член 1а:
„Член 1а
Срок на валидност на издадените лицензии за износ на извънквотна захар през 2008/2009 година
Чрез дерогация от разпоредбите на член 8а от Регламент (ЕО) № 951/2006 срокът на валидност на лицензиите за износ, издадени след 1 юли 2009 г., за количествата, посочени в член 1, параграф 1, изтича в края на третия месец след месеца, през който е била издадена лицензията за износ.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 август 2009 година.